14-jarige verkrag en vermoorArgieffoto ŉ 14-jarige meisie se liggaam is Vrydag in ŉ veld in die Emdeni-uitbreiding van Soweto gevind nadat sy die vorige dag verdwyn het. Die Gautengse onderwysdepartement het in ŉ verklaring gesê die gr. 9-leerder aan die Aurora Girls High School het Donderdag na ŉ winkel in Dobsonville gestap om goed te koop. Sy het met haar terugkeer by die huis besef sy het ŉ paar items vergeet. Die meisie het glo weer na die winkel gestap, maar nooit weer teruggekeer huis toe nie. “Haar familie het na haar begin soek, maar kon haar nie opspoor nie en het haar as vermis by die plaaslike polisiestasie aangemeld,” het Steve Mabona, woordvoerder van die departement, gesê. Die meisie se liggaam is die volgende dag gevind. Sy is ook verkrag. Panyaza Lesufi, LUR vir onderwys in Gauteng, het gesê hy is verskriklik ontsteld oor die wrede moord. “Hoe slaap mense nadat hulle so ŉ barbaarse en wrede daad gepleeg het? Ons wil graag ons medelye betuig met die familie en die skoolgemeenskap. Ons is platgeslaan en voel ook hul pyn in dié tyd van rou,” het Lesufi gesê. Sielkundiges van die departement sal die familie besoek vir bystand.